钦定古今图书集成/历象汇编/庶征典/第094卷 > 《得雨祭常山文》前人
## 钦定古今图书集成/历象汇编/庶征典/第094卷 > 《得雨祭常山文》前人

熙宁九年，岁次丙辰，七月某日，诏封常山神为润民
侯。十月某日，具位刺史苏轼，谨以清酌少牢之奠，昭
告于侯之庙曰：“旱蝗为虐也，三年于兹矣。东南至于
江海，西北被于河汉，饥馑疾疫，靡有遗矣。我瞻四方
大川，乔岳之祐斯民者甚众，而受宠于吾君，可谓巍
巍矣。诉之而必闻，求之而必获，惠我农而殄其灾沴”，
不为倏云骤雨，苟以应祷之虚名，而有膏泽积润，可
以及民之实效，卓然似侯几希矣。凡天子之爵命，有
德而致之则为荣，无功而享之则为辱。今则泽此一
郡而施及于四邻，其受五等之爵而被七命之服也，
可谓无愧而有光辉矣。愿侯益修其德，以克其名，上
以副天子之意，下以塞吏民之望，其举祀有进无衰
矣。